নজর এড়িয়ে কি চালু ছাদ রেস্তরাঁ? যাচাইয়ে নামছে পুরসভা

কলকাতা: একমাস পেরিয়ে গিয়েছে। পুজোর (Durga Puja) আগে মুচলেকা দিয়ে শহরের ৮৩টি ছাদ রেস্তরাঁর মধ্যে মাত্র ২১টি খুলেছিল (Rooftop Restaurant and Cafes closed) । বাকিগুলির কী অবস্থা? তারা কি এখনও বন্ধ, না কি পুলিশ ও পুরসভার চোখ এড়িয়ে গোপনে চালু রয়েছে ব্যবসা? সেই প্রশ্নের উত্তর খুঁজতেই এবার নামছে কলকাতা পুরসভা (Kolkata Municipality Corporation)। শনিবার থেকেই শুরু হচ্ছে ‘সারপ্রাইজ ভিজিট’।

মেছুয়ায় ভয়াবহ অগ্নিকাণ্ডে ১৪ জনের মৃত্যুর পর থেকেই রাজ্যজুড়ে হোটেল ও ছাদ রেস্তরাঁগুলির উপর কড়া নজরদারি শুরু হয়। রাজ্য সরকার স্পষ্ট জানিয়ে দেয়, নিরাপত্তা মানদণ্ড না মানলে কোনও ছাদ রেস্তরাঁ খোলা যাবে না। তবে উৎসবের মরশুমে ব্যবসায়ীরা যাতে আর্থিক ক্ষতির মুখে না পড়েন, সেই কারণে দমকল, পুলিশ ও পুরসভার অনুমতি নিয়ে তিন মাসের জন্য অস্থায়ী ছাড় দেওয়া হয়েছিল। পুরসভার লাইসেন্স বিভাগে সেই মুচলেকা জমা দেওয়ার আলাদা কাউন্টারও খোলা হয়।

আরও পড়ুন: শিরশিরানি শীতের আগমনী সুর! লেটেস্ট আপডেট দিল হাওয়া অফিস

কিন্তু পুরসভার নথি বলছে, ৮৩টির মধ্যে মাত্র ২১টি রেস্তরাঁই অনলাইনে আবেদন করেছিল। বাকিদের অবস্থান নিয়ে প্রশ্ন উঠেছে। এক পুর আধিকারিকের কথায়, “মুচলেকা না দিয়ে নিয়ম না মেনে ছাদ রেস্তরাঁ চালালে কঠোর পদক্ষেপ নেওয়া হবে। মানবিক কারণে পুজোর সময় ছাড় দেওয়া হয়েছিল, কিন্তু এখন অবৈধভাবে ব্যবসা চললে ছাড় দেওয়া হবে না।”

লাইসেন্স বিভাগের এক কর্তা আরও জানিয়েছেন, কিছু রেস্তরাঁ প্রভাব খাটিয়ে নিয়ম এড়ানোর চেষ্টা করছে। তাই এবার পুলিশ, পুরসভা ও দমকলের আধিকারিকদের নিয়ে বিশেষ টিম তৈরি হয়েছে। শনিবার থেকেই আচমকা পরিদর্শন শুরু হবে।

পরিদর্শনের সময় প্রথমেই দেখা হবে ছাদের দরজা খোলা কি না, স্থায়ী কাঠামো তৈরি করা হয়েছে কি না, বা গ্যাস সিলিন্ডার নিরাপদ স্থানে রাখা আছে কি না। কোনও গরমিল ধরা পড়লে নিয়ম মেনে ব্যবস্থা নেওয়া হবে, জানিয়েছেন কর্তারা। রাজ্য সরকারের অনুমতি অনুযায়ী, পুজোর আগে দেওয়া তিন মাসের অস্থায়ী ছাড় শেষ হতে চলেছে। ফলে এখন থেকে নিয়মভঙ্গ ধরা পড়লেই সরাসরি লাইসেন্স বাতিল ও জরিমানার মুখে পড়তে পারে সংশ্লিষ্ট রেস্তরাঁ। এক কর্তার কথায়, “নিয়ম মানলে ব্যবসা টিকবে, কিন্তু আইন ভাঙলে ছাড় নেই।”

দেখুন আরও খবর:

The post নজর এড়িয়ে কি চালু ছাদ রেস্তরাঁ? যাচাইয়ে নামছে পুরসভা first appeared on KolkataTV.

The post নজর এড়িয়ে কি চালু ছাদ রেস্তরাঁ? যাচাইয়ে নামছে পুরসভা appeared first on KolkataTV.